วัดไชยฯฟีเวอร์ ขยายเวลาเข้าชมถึง 3 ทุ่ม
รมว.วธ.สั่งการ - เริ่ม25มี.ค. รองรับแฟนออเจ้าทะลัก พี่หมื่นโป๊ปไม่หวั่นข่าวฉาว,มีข่าวดีมาบอกนะออเจ้า กระทรวงวัฒนธรรมให้อุทยานประวัติศาสตร์พระนครศรีอยุธยา ขยายเวลาให้นักท่องเที่ยวเข้าชมวัดไชยวัฒนาราม จากเดิมที่เปิดเวลา 08.00-19.30 น. เป็นตั้งแต่เวลา 06.00-21.00 น. เริ่มวันที่ 25 มี.ค. เป็นต้นไป หลังนักท่องเที่ยวตามรอยละคร ,บุพเพสันนิวาส, ยังแห่ไปชมล้นหลาม ขณะที่ประชาชนแห่ซื้อหนังสือเกี่ยวกับละครและไปอ่านหนังสือเกี่ยวกับโบราณสถานและประวัติศาสตร์ที่หอสมุดแห่งชาติเพิ่มมากขึ้น ปราบต์ปฎล เผยที่มาที่ไปได้รับบท ตัวละครสำคัญที่คนชื่นชอบชมกันในโซเชียล รับเป็นบทที่หินและยากที่สุดแต่ภูมิใจสูงที่สุดในชีวิต สถาบันเทคโนโลยีพระจอมเกล้าเจ้าคุณทหารลาดกระบังที่ พี่หมื่นโป๊ป เคยเป็นศิษย์เก่าเตรียมดึงพี่หมื่นเป็นจิตอาสาต้นแบบให้รุ่นน้องทำความดี,จากกระแสละครบุพเพสันนิวาสที่ดังแรงชนิดรั้งไม่หยุดฉุดไม่อยู่ ถูกพูดถึงกันแบบกระหน่ำเมือง ตั้งแต่แม่บ้านร้านตลาดกระทั่งถึงบรรดาสาวสังคมชั้นสูง ทำให้ผู้ชมละครต่างไขว่คว้าหาหนังสือนวนิยายที่เป็นต้นกำเนิดละครเรื่อง บุพเพสันนิวาส ที่แต่งโดย อุ้ย-จันทร์ยวีร์ สมปรีดา นามปากกา รอมแพง รวมทั้งหนังสือประวัติศาสตร์เกี่ยวกับเรื่องกรุงศรีอยุธยาและหนังสือพระราชประวัติของพระมหากษัตริย์ไทยในอดีตไปอ่านเพื่อค้นคว้าหาความรู้เกี่ยวกับความเป็นมาของชาติกันอย่างล้นหลาม,เมื่อวันที่ 23 มี.ค. ผู้สื่อข่าวไปสำรวจร้านหนังสือใน กทม. ถึงความนิยมหนังสือดังกล่าว ส่วนใหญ่ระบุว่า หลังจากละครเริ่มออกอากาศ มีบรรดานักอ่านหรือแฟนละครทุกเพศทุกวัยสนใจมาหาซื้ออ่านกันอย่างต่อเนื่อง รวมถึงหนังสือประวัติศาสตร์ที่มีความเกี่ยวข้องกับละครได้รับความสนใจเพิ่มขึ้น ไม่แพ้กัน นายสมาน มหามาตย์ ผู้จัดการร้านหนังสือดอกหญ้า สาขาท่าพระจันทร์ เปิดเผยว่า หนังสือบุพเพสันนิวาสได้รับความสนใจมากขึ้นกว่าแต่ก่อน สัปดาห์ที่ผ่านมาได้สั่งหนังสือเรื่องนี้ไป 60 เล่ม ใช้เวลาไม่กี่วันหนังสือขายหมดเกลี้ยง ตอนนี้กำลังสั่งรอบใหม่มาขาย,ด้านพนักงานขายหนังสือของร้านนายอินทร์ ท่าพระจันทร์ เปิดเผยว่า นอกจากหนังสือของรอมแพง ที่ขายดิบขายดีแล้ว ยังมีนักอ่านมาถามหาซื้อหนังสือประวัติศาสตร์ที่เกี่ยวกับกรุงศรีอยุธยา ทำให้ขายดีเพิ่มขึ้นไปด้วย ที่ผ่านมาไม่ค่อยเห็นหนังสือประวัติศาสตร์ติดอันดับหนังสือขายดี แต่ครั้งนี้มีหนังสือชื่อ ฟอลคอล Phaulkon และ ออกญาวิไชเยนทร์ หรือการต่างประเทศในสมัยสมเด็จพระนารายณ์ ติดอยู่ใน 10 อันดับของหนังสือขายดีรอบนี้ เช่นเดียวกับที่ร้านศึกษิตสยาม ถนนเฟื่องนคร พนักงานขายระบุว่า แม้ที่ร้านจะไม่ได้จำหน่ายเรื่องบุพเพสันนิวาส แต่หนังสือประวัติศาสตร์ที่สอดคล้องกับละคร มีนักอ่านมาหาซื้อมากขึ้น อาทิ จดหมายเหตุโกษาปานไปฝรั่งเศส หรือ จดหมายเหตุ ลา ลูแบร์ ราชอาณาจักรสยาม,นางจุฑามาศ วงศ์ศิวะวิลาส อายุ 56 ปี อาชีพรับราชการจาก จ.เชียงใหม่ ที่มาหาซื้อหนังสือในร้านนายอินทร์ สาขาท่าพระจันทร์ เปิดเผยว่า เดินทางมาราชการในกรุงเทพฯ เลยมาแวะหาหนังสือเล่มดัง เพราะที่เชียงใหม่หาซื้อไม่ได้ ได้ติดตามละครแล้วชอบในการเล่าประวัติศาสตร์ได้อย่างน่าสนใจ นำเด็กสมัยปัจจุบันเข้าไปใช้ชีวิตในยุคกรุงเก่า เลยอยากมาหาหนังสืออ่านเพิ่มเติมนี้,อีกคนคือ น.ส.พิชชากร ลวกิตติไชยยันต์ อายุ 18 ปี นักศึกษามหาวิทยาลัยธรรมศาสตร์ เปิดเผยว่า ตั้งแต่ละครออกอากาศจะหาซื้อหนังสือมาอ่านต่อ เพราะอยากรู้เรื่องราวบางอย่างที่ละครไม่ได้พูดถึง แต่ช่วงแรกนั้นหาซื้อยากมาก ต้องสั่งจองเท่านั้น จึงได้จองไว้ร้านนายอินทร์ สาขาท่าพระจันทร์ วันนี้หนังสือมาแล้วจึงเดินทางมารับ,ขณะที่ในโลกโซเชียล ชาวเน็ตก็ยังแสดงความคิดเห็นชื่นชม ปราบต์ปฎล สุวรรณบาง ผู้รับบทเป็น ขุนหลวงนารายณ์ ตัวละครสำคัญอีกคนที่แสดงได้สมจริงสมจังอย่างมาก โดยมีความอินเนอร์เต็มตัว โดยเมื่อคืนวันที่ 22 มี.ค. ก็ยังมีฉากที่ขุนหลวงนารายณ์ปรึกษาข้อราชการกับพระเพทราชาและมีการปะทะอารมณ์กันเล็กน้อย โดยในฉากนี้ยังเป็นฉากที่ถือได้ว่ามีความอลังการอีกฉากหนึ่ง,เกี่ยวกับเรื่องนี้ ปราบต์ปฎล ให้สัมภาษณ์ผู้สื่อข่าวไทยรัฐ ในงานเตะฟุตบอลการกุศล สตาร์ไรเดอร์ กับ วีไอพีบุรีรัมย์ นำโดยนายอนุสรณ์ แก้วกังวาล ผวจ.บุรีรัมย์ ที่สนามช้างอารีน่า จ.บุรีรัมย์ ว่าไม่ว่าจะรับเล่นบทอะไร จะเก็บรายละเอียดของการแสดงทั้งหมด ความยากอยู่ที่ว่าต้องเล่นอย่างไรให้คนเข้าใจและคล้อยตามไปตามความรู้สึกของเราเหมือนมานั่งอยู่ในใจเรา แต่ต้องไม่มาก ต้องไม่ขนาดพรั่งพรูต้องไม่เล่นนำคนดูไป แต่ต้องเล่นให้คนดูเกิดความรู้สึกและอารมณ์ไปพร้อมๆกับเรา ทำงานมาร่วม 20 ปี รู้สึกว่าครั้งนี้ได้รับบทหินที่สุด ยากที่สุดในชีวิต รู้สึกว่าเป็นบทที่ภูมิใจสูงที่สุดในชีวิต เหมือนกับว่าฟ้าเปิด ให้โอกาสเราในสิ่งที่เราพยายามตั้งใจทำงาน ผมเชื่อว่าผมตั้งใจที่ทำดี เป็นคนดี วันหนึ่งมันจะถึงวันของเรา ประสบผลสำเร็จเกินคาด แค่ออกไปแค่ 2 ฉาก,ผู้สื่อข่าวถามว่าส่วนฉากไหนที่รู้สึกว่ายาก ปราบต์ปฎลบอกว่า ยากทุกฉาก เพราะเป็นเรื่องของการแบกรับ เพราะตัวท่านเองเป็นกษัตริย์ ต้องแบกรับภาระทั้งประเทศ ต้องแบกรับความรู้สึกนึกคิดของผู้คนทั้งประเทศ และคนที่ใกล้ตัว คนที่ทั้งรักและไว้ใจ ทั้งๆที่รู้ว่าคนเหล่านั้นไม่เข้าใจท่าน ประสงค์ ร้ายบ้าง อะไรบ้าง แต่ก็ต้องแบกรับไว้และก็ต้องนิ่ง ต้องพยายามทำทุกอย่างที่ไม่สามารถอธิบายให้คนเข้าใจได้ทั้งหมด ทำให้ผมเข้าใจว่า คนที่ต้องแบกรับทุกอย่างถ้าต้องมานั่งอธิบายความรู้สึกให้คนทุกคนเข้าใจว่า เรากำลังจะทำอะไร เพื่อสร้างความเข้าใจ มันไม่ได้,เมื่อถามว่าเพราะเหตุใดถึงได้รับบทตัวละครสำคัญ ปราบต์ปฎลกล่าวว่า เคยได้ร่วมงานกับพี่ใหม่ที่เป็นผู้กำกับละครเรื่องนี้ โดยละครเทิดพระเกียรติเรื่องบางระจัน ตอนนั้นเล่นเป็นแม่ทัพพม่าและเรื่องเสียงเต้นของหัวใจในป่าใหญ่ ได้ร่วมทำงานกันมากขึ้น พี่ใหม่ชอบผมเล่นบทดราม่า เลยให้มาเล่นละครเรื่อง บุพเพสันนิวาส รับบท สมเด็จพระนารายณ์ พอรู้ว่า ได้รับบทนี้ตอนนั้นตื้นตันมาก ร้องไห้กอดพี่ใหม่ด้วยน้ำตา เพราะบทสมเด็จพระนารายณ์มหาราชถูกเก็บไว้ จนมาให้ผมรับบทนี้,วันเดียวกัน นายวีระ โรจน์พจนรัตน์ รมว.วัฒนธรรม กล่าวภายหลังลงพื้นที่ตรวจความเรียบร้อยโบราณสถานวัดไชยวัฒนาราม จ.พระนครศรีอยุธยา ว่า หลังละครเรื่องบุพเพสันนิวาส ได้รับการตอบรับจากผู้ชมอย่างล้นหลาม ทำให้มีนักท่องเที่ยวหลั่งไหลมาเที่ยวชมโบราณสถานเพิ่มมากขึ้นทุกวัน จึงมาตรวจ ความเรียบร้อยของการให้บริการประชาชน ที่วัดไชยวัฒนาราม พบว่ามีความเรียบร้อยดี มีเจ้าหน้าที่ให้บริการนักท่องเที่ยว จัดระเบียบเรื่องที่จอดรถ ขณะเดียวกันยังพบจำนวนนักท่องเที่ยวเพิ่มขึ้นทุกวัน โดยเฉพาะนักเรียนนักศึกษา จากสถานศึกษาต่างๆ เข้ามาเที่ยวชมโบราณสถานในจังหวัดพระนครศรียุธยาเพิ่มมากขึ้น นับว่าเป็นเรื่องที่น่ายินดีที่ขณะนี้กระแสของการเรียนรู้เชิงประวัติศาสตร์ ที่ย้อนกลับสู่อดีตไปเพื่อค้นหาองค์ความรู้ได้รับความนิยมจากคนไทยทุกวัย,รมว.วัฒนธรรมกล่าวว่า ได้รับรายงานจาก ผอ.อุทยานประวัติศาสตร์พระนครศรีอยุธยา ว่ามีเสียงเรียกร้องจากประชาชนจากหลายฝ่าย ขอให้อุทยานประวัติศาสตร์ ขยายช่วงเวลาการเข้าชมวัดไชยวัฒนาราม เนื่องจากสภาพอากาศขณะนี้มีอากาศร้อนมาก ส่วนใหญ่จะเดินทางเข้ามาเที่ยวชมในช่วงเย็น จึงสั่งการให้อุทยานฯทดลอง ขยายเวลาจากเดิม ที่เปิดให้นักท่องเที่ยวเข้าชม เวลา 08.00-19.30 น.ให้ขยายเวลาเป็น ตั้งแต่ 06.00-21.00 น. โดยจะเริ่มวันที่ 25 มี.ค.เป็นต้นไป พร้อมให้จัดไฟส่องสว่าง ประดับโบราณสถาน ทางเดินเท้า ตลอดจนให้มีเจ้าหน้าที่คอยดูแลและอำนวยความสะดวกแก่ประชาชนอย่างใกล้ชิด ทั้งนี้ ให้อุทยานประวัติศาสตร์ประเมินผลการดำเนินงานเป็นรายวันมาด้วย,นายวีระกล่าวอีกว่า ในส่วนของการหนังสือ ที่มีความเกี่ยวเนื่องกับโบราณสถาน และประวัติศาสตร์ ที่ได้รับความสนใจเพิ่มมากขึ้น ได้รับรายงานจากสำนักหอสมุดแห่งชาติว่า ขณะนี้มีประชาชนให้ความสนใจเข้ามาใช้บริการหอสมุดเพิ่มมากขึ้นอย่างต่อเนื่อง โดยเฉพาะในโซนหนังสือ ประวัติศาสตร์และหนังสือท่องเที่ยวโบราณสถาน มีการขอยืมกลับไปอ่านเพิ่มมากขึ้นด้วย กรมศิลปากรจะนำหนังสือจินดามณีไปจำหน่ายในงานสัปดาห์หนังสือแห่งชาติ ครั้งที่ 46 ระหว่างวันที่ 29 มี.ค.-8 เม.ย. ที่ศูนย์ การประชุมแห่งชาติสิริกิติ์ด้วย รวมทั้งจะเผยแพร่ช่องทางทำอีบุ๊กผ่านเว็บไซต์ กระทรวงวัฒนธรรมและกรมศิลปากร ,www.m-culture.go.th, และ ,http://www.finearts.go.th/, ในวันที่ 26 มี.ค.,อีกด้านที่สถาบันเทคโนโลยีพระจอมเกล้าเจ้าคุณทหารลาดกระบัง หรือ สจล. สถาบันการศึกษา ที่พี่หมื่นโป๊ป-ธนวรรธน์ วรรธนะภูติ หรือ ขุนศรีวิสารวาจา พระเอกละครบุพเพสันนิวาส เคยเป็นศิษย์เก่าคณะสถาปัตยกรรมศาสตร์ สาขาวิชานิเทศศิลป์นั้น นายสุชัชวีร์ สุวรรณสวัสดิ์ อธิการบดี สจล.เปิดเผยว่า ได้มอบหมายให้สำนักงานกิจการนักศึกษาและศิษย์เก่าสัมพันธ์ ติดต่อพี่โป๊ปมาร่วมกิจกรรมจิตอาสา เนื่องจาก สจล.มีแผนงานที่จะลงไปยกระดับ คุณภาพชีวิตและคุณภาพการศึกษาของชุมชนโดยรอบ สจล. อยากให้พี่โป๊ปมาเป็นต้นแบบให้รุ่นน้อง,ขณะเดียวกัน ดีกรีความดังของเหล่านักแสดงเรื่อง บุพเพสันนิวาส ทางช่อง 3 ยังคงร้อนแรงอย่างต่อเนื่อง โดยเมื่อช่วงเย็นวันที่ 23 มี.ค. ที่เซ็นเตอร์พ้อยท์ สตูดิโอ ไทยแลนด์ สุขุมวิท 105 (ซอยลาซาล) มีเหล่านักแสดงละครเรื่องนี้ อาทิ พระเอกโป๊ป-ธนวรรธน์ วรรธนะภูติ เจ้าของบท ขุนศรีวิสารวาจา หรือ หมื่นสุนทรเทวา หลุยส์ สก๊อต ที่รับบท คอนสแตนติน ฟอลคอน หรือ หลวงสุรสาคร โมสต์-วิศรุต หิมรัตน์ ที่แสดงเป็น ไอ้จ้อย ทนายหน้าหอของหมื่นสุนทรเทวา และ เอิร์ธ-วิศววิท วงษ์วรรณลภย์ ผู้รับบท หลวงศรียศ เดินทางมาร่วมงานเปิดตัวผลิตภัณฑ์ การ์เด้นมี บลอสซัม เจลลี่ มีเหล่าตัวแทนจำหน่ายผลิตภัณฑ์มาร่วมงานกว่า 3 พันคนและพากันส่งเสียงกรี๊ดลั่นเมื่อเหล่านักแสดงละครเรื่องนี้ปรากฏตัวเดินแฟชั่นโชว์บนเวที โดยต่างยกโทรศัพท์มือถือขึ้นมาถ่ายทั้งภาพนิ่งและวีดิโอกันอย่างต่อเนื่อง,หลุยส์ สก๊อต กล่าวว่า ดีใจที่ชื่อเสียงของ คอนสแตนติน ฟอลคอน หรือ หลวงสุรสาคร ได้รับความสนใจ มีการค้นหาข้อมูลทางประวัติศาสตร์ สถานที่ที่ท่านพำนัก เรื่องราวของท่านยังมีหลักฐานทางประวัติศาสตร์ให้เห็นในปัจจุบัน รู้สึกดีที่ได้ถ่ายทอดตัวละครออกมาได้ดี แต่ละคนตีความออกมาแตกต่างกัน บางคนมองว่าตัวละครเป็นคนเลว บางคนมองว่าเข้าใจว่าเหตุผลที่เขาทำไปเพราะอะไร ก็พยายามถ่ายทอดออกมาให้เป็นกลางมากที่สุด ไม่อยากเอียงไปทางไหน เมื่อถามว่ากดดันแค่ไหนในการถ่ายทอดตัวละครที่มีอยู่จริงในประวัติศาสตร์ หลุยส์ตอบว่ากดดันแต่โชคดีที่มีทีมที่ดีช่วยกันดูแลให้ออกมาดี,ส่วนพระเอกสุดฮอต พี่หมื่นโป๊ป-ธนวรรธน์ เปิดใจถึงปรากฏการณ์ความดังทะลุมิติครั้งนี้ว่า วันนี้มีแก๊งหนุ่มกรุงศรีรวมตัวกันเกือบครบ ขาดแต่ปั้นจั่น-ปรมะ หรือหมื่นเรืองคนเดียว ตอนนี้คนแซวว่าขนาดไก่ยังดัง (หัวเราะ) ผู้สื่อข่าวถามว่า หลายคนมองว่าพี่หมื่นโป๊ป น้ำขึ้นให้รีบตัก โป๊ปกล่าวว่า คอนเซปต์นี้ไม่เคยใช้เลย แค่รู้สึกว่ามีโอกาสทำก็ทำ นี่ปฏิเสธไปก็เยอะ เรื่องเงินก็สำคัญ แต่ก็ไม่ได้มากที่สุดสำหรับตน การรับงานวันหนึ่งเต็มที่ก็สองงานที่เคยรับ มีติดต่อมาเกินกว่านั้น แต่ว่ารับได้เท่านั้นและไม่ใช่งานอีเวนต์อย่างเดียว มีงานของช่องด้วย งานการกุศลก็มี ส่วนงานอีเวนต์ต่างประเทศมีติดต่อมาหลายประเทศ มีคุยงานอยู่ 2 ประเทศ ที่สิงคโปร์และประเทศเพื่อนบ้าน,ต่อข้อถามว่า มีกระแสว่า เทรนด์ทวิตเตอร์ บุพเพสันนิวาส ตกจากที่เคยขึ้นอันดับหนึ่งเพราะข่าวฉาวของพี่หมื่นโป๊ป พระเอกดังกล่าวว่า ไม่รู้เหมือนกันว่าเป็นเพราะข่าวตนหรือเปล่า เรื่องนี้ก็พูดยาก อีกอย่างคือ มีการสะกดชื่อผิดด้วย ต้องสะกดให้ถูกต้อง ถึงจะขึ้นมาอันดับหนึ่ง ไม่รู้ว่าเกี่ยวกับตนหรือเปล่า อาจจะเป็นไปได้หรือเป็นไปไม่ได้ยากที่จะคาดเดา ส่วนตัวมองว่าคนเรามีขึ้นมีลง ทวิตเตอร์ก็มีขึ้นมีลง แต่เรตติ้งยังไม่ลงถือว่าเรายังไปได้ต่อ คนก็ยังดูสดกันอยู่ คนที่ทำงานแฮปปี้กัน,ผู้สื่อข่าวถามว่า ตอนนี้เหมือนเราทำอะไรก็ไม่ผิด คนเข้าข้างเราหมดเลย โป๊ปกล่าวว่า ตอบตรงๆไปหมดแล้วใครจะคิดหรือมองยังไงก็ปล่อยให้เป็นเรื่องของคนที่ตัดสิน คงไม่สรุปว่าเป็นเพราะอะไรคนถึงเข้าข้างหรือไม่เข้าข้าง ไม่อยากให้ว่าใคร คิดว่าเป็นเรื่องธรรมชาติไป ดูชีวิตของดาราไปละกัน ขอบคุณและซาบซึ้งใจกับทุกสื่อ ทุกคนที่ให้กำลังใจ ขอบคุณมากๆ ทำให้ได้เดินหน้าทำงานต่อ ยังยิ้มได้ในทุกวัน ต่อข้อถามว่า พี่หมื่นคารมดีมาก พูดอะไรสาวๆก็หลง โป๊ปกล่าวว่า พอดีเล่นละครเรื่องนี้ได้มนต์มาดี คือมันเป็นจังหวะชีวิต เป็นอย่างนี้มานานแล้ว ถามว่ามีคาถาดีไหม ไม่ได้มีคาถาอะไร เดินทางสายกลางอย่างเดียว ทำดีที่สุดในชีวิต ไม่ได้มีคาถาอะไร
มีข่าวดีมาบอกนะออเจ้า กระทรวงวัฒนธรรมให้อุทยานประวัติศาสตร์พระนครศรีอยุธยา ขยายเวลาให้นักท่องเที่ยวเข้าชมวัดไชยวัฒนาราม จากเดิมที่เปิดเวลา 08.00-19.30 น. เป็นตั้งแต่เวลา 06.00-21.00 น. 
ข่าวหน้า 1,บุพเพสันนิวาส,ออเจ้า,วัดไชยวัฒนาราม,รอมแพง,ข่าวทั่วไป